Wo terminje nastupajo azyl jenož njezjawnje informował
Pančicy-Kukow (SN/MWj). Do zjawneho a do njezjawneho dźěla je předsyda zarjadniskeho zwjazka Při Klóšterskej wodźe Měrko Domaška na wčerawšim posedźenju zwjazkoweje zhromadźizny swoje informacije wo temje azyl rozrjadował. Mjeztym zo wón w zjawnje zwjetša jenož te ličby a fakty mjenowaše, kotrež běchu dwaj dnjej do toho tak a tak hižo přistupne, chcyše wón wo swojim terminje hromadźe z wjacorymi měšćanostami a wjesnjanostami Budyskeho wokrjesa w Berlinskim kanclerskim zarjedźe njezjawnje informować. Runje to pak wuwabi rozdźělne měnjenja mjez zastupjerjemi pjeć gmejnow. Radźićel Ralbic-Róžanta Eduard Luhmann žadaše sej „absolutnu transparencu, dokelž je tema za zjawnosć powšitkownje zajimawa, a wobydlerjo chcedźa wědźeć, kak dale dźe“. Hewak nastanje podhlad, zo něšto za zamknjenymi durjemi rozsudźeja. Měrko Domaška tomu znapřećiwi, zo bě w Berlinje jako wěcywustojny wobydler, potajkim jako priwatna wosoba.
hrv_Latn szl_Latn